Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 6. став 2. Закона о туризму („Службени гласник РС”, број 17/19),

Министар трговине, туризма и телекомуникација доноси

**ПРАВИЛНИК**

**о садржини и начину израде програма развоја туризма**

"Службени гласник РС", број 86 од 19. јуна 2020.

Члан 1.

Овим правилником ближе се прописује садржина и начин израде програма развоја туризма.

Члан 2.

Програм развоја туризма (даљем тексту: Програм) је плански документ који може да донесе аутономна покрајина и јединица локалне самоуправе.

Програм може бити донет од стране више јединица локалне самоуправе (у даљем тексту: Дестинација).

Уколико се Програм доноси на нивоу Дестинације, појединачно се усваја од сваке јединице локалне самоуправе која чини Дестинацију, уз претходно мишљење министарства надлежног за послове туризма.

Члан 3.

Програм садржи конкретне предлоге и смернице за развој и унапређење конкурентности туристичке понуде на територији аутономне покрајине и јединице локалне самоуправе намењене актерима туристичке привреде.

Члан 4.

Текстуални део Програма садржи следеће:

1) Садржај програма;

2) Увод;

3) Методологија рада;

4) Плански основ за израду Програма развоја туризма аутономне покрајине и јединице локалне самоуправе;

5) Опште информације о аутономној покрајини и јединици локалне самоуправе;

6) Анализа постојећег стања развоја туризма аутономне покрајине и јединице локалне самоуправе;

7) SWOT анализа – предности и недостаци развоја туризма аутономне покрајине и јединице локалне самоуправе;

8) Дефинисање кључних туристичких производа аутономне покрајине и јединице локалне самоуправе;

9) Анализа кључних туристичких тржишта од значаја за развој туризма и маркетинг активности аутономне покрајине и јединице локалне самоуправе;

10) Развојни модел, циљеве и пројекције одрживог развоја туризма аутономне покрајине и јединице локалне самоуправе;

11) Анализа и план конкурентности са предлогом кључних инвестиционих пројеката;

12) Модел управљања туристичком дестинацијом;

13) Акциони план;

14) Закључна разматрања;

15) Попис табела, графикона и слика;

16) Коришћену литературу и изворе података;

17) Објављивање и ступање на снагу.

Члан 5.

Методологија рада је део Програма који садржи информације о примењеним методама и техникама истраживања, начину обраде података и стручном тиму за израду Програма.

У делу Методологија рада даје се кратак опис резултата на основу теренског и кабинетског истраживања.

Члан 6.

Плански основ за израду Програмa садржи правни и плански основ израде уз навођење одредаба Законa о туризму, важеће стратегије развоја туризма Републике Србије (у даљем тексту: Стратегија) и других прописа Републике Србије, као и аката донетих од стране аутономне покрајине и јединице локалне самоуправе, а која су од значаја за развој туризма.

Aутономнa покрајинa и јединицa локалне самоуправе усклађују садржај и кључне одреднице Програма са Стратегијом.

Члан 7.

Програм у делу анализе постојећег стања развоја туризма аутономнe покрајине и јединица локалне самоуправе, садржи:

1) опште информације и анализу ресурсне основе развоја туризма аутономне покрајине и јединице локалне самоуправе у делу:

(1) географске, демографске и климатске карактеристике,

(2) културно-историјског наслеђа,

(3) саобраћајне и комуналне инфраструктуре,

(4) степена привредног развоја туризма аутономне покрајине и јединице локалне самоуправе;

2) податкe и анализу постојећег развоја туризма у делу:

(1) кључних показатеља туристичког промета у последњих пет година на територији аутономне покрајине и јединице локалне самоуправе,

(2) организације туристичког сектора на нивоу туризма аутономне покрајине и јединице локалне самоуправе,

(3) анализе постојећих кључних туристичких производа,

(4) анализе понуде туристичко-угоститељских капацитета,

(5) анализе људских ресурса у области туризма и угоститељства аутономне покрајине и јединице локалне самоуправе,

(6) активности на развоју туристичких производа.

Члан 8.

SWOT анализа за потребе израде Програма садржи: дефинисање снаге, слабости, могућности и опасности у дефинисању тренутне позиције aутономнe покрајинe и јединицe локалне самоуправе на туристичком тржишту са циљем остваривања планираних развојних циљева.

Елемент аспекта SWOT су: људски ресурси, инфраструктура и саобраћај, туристички производи, усклађеност са другим делатностима, маркетинг и дистрибуција.

Анализом постојећег стања у туризму утврђују се стратешка упоришта развоја туризма аутономне покрајине и јединице локалне самоуправе.

Члан 9.

Развојни модел, циљеви и пројекције одрживог развоја туризма територијe аутономне покрајине и јединице локалне самоуправе, се усклађују са циљевима одрживог развоја туризма дефинисаним у Стратегији, чиме се осигурава оквир за одрживи развој туризма и континуирано повећање конкурентске способности и позиције туристичког сектора територијe аутономне покрајине и јединице локалне самоуправе.

Развојни модел, циљеви и пројекције одрживог развоја туризма аутономне покрајине и јединице локалне самоуправе садрже основне принципе и смернице политике развоја одрживог туризма на територији аутономне покрајине и јединице локалне самоуправе.

Развојни циљеви се у одређеном временском периоду дефинишу у складу са расположивим ресурсима, тражњом емитивних тржишта, принципима одрживог развоја, као и општим утицајем и трендовима у макро и микро окружењу.

Развојни циљеви су општи и посебни.

Посебни циљеви могу садржати више појединачних циљева.

Развојни циљеви садрже и компоненте које се квантификовано исказују.

Развојни циљеви туризма аутономне покрајинe и јединице локалне самоуправе представљају се квантитативним пројекцијама које садрже број долазака и ноћења туриста на територији аутономне покрајинe и јединице локалне самоуправе за период од најмање пет година.

Члан 10.

План конкурентности садржи мере за унапређење пословног амбијента за развој туризма у аутономној покрајини и јединици локалне самоуправе.

План конкурентности садржи и предлог кључних инвестиционих пројеката, односно програма (у даљем тексту: Пројекат) на територији аутономне покрајине и јединице локалне самоуправе у складу са дефинисаним циљевима Програма.

Предлог кључних инвестиционих пројеката садржи информације о степену усклађености пројеката са Стратегијом и осталим важећим планским документима Републике Србије и аутономне покрајине и јединице локалне самоуправе, процењену вредност предложених пројеката, имовинско-правни статус, носиоце реализације, начине и изворе финансирања пројеката, рокове за њихову реализацију и очекиване ефекте.

Предлог кључних инвестиционих пројеката се представља описним и табеларним приказом.

Члан 11.

Модел управљања туристичком дестинацијом аутономне покрајине и јединице локалне самоуправе садржи анализу кључних заинтересованих страна за развој туризма аутономне покрајине и јединице локалне самоуправе, предлог и опис механизама координације кључних заинтересованих страна за развој туризма аутономне покрајине и јединице локалне самоуправе којима се усклађују њихови интереси, циљеви и задаци у циљу успешне реализације Програма и унапређења туризма на територији аутономне покрајине и јединице локалне самоуправе.

Члан 12.

Саставни део Програма је акциони план, који садржи појединачне циљеве, предложене мере и инвестиционе и друге пројекте за њихово остваривање, рокове за реализацију, носиоце активности, процењене трошкове, начин финансирања и очекиване индикаторе.

Акциони план из става 1. овог члана је усаглашен са Стратегијом и стратешким циљевима аутономне покрајине и јединице локалне самоуправе.

Акциони план садржи табеларни приказ.

Члан 13.

Програм садржи и графички приказ који се израђује у аналогном и дигиталном облику.

Програм садржи прилоге и то: упитнике, табеле, графиконе и слике.

Наслови графикона, табела и слика из става 2. овог члана треба да одражавају приказани садржај и да су нумерисани редоследом како следе у тексту.

Испод сваког графикона, табеле и слике из става 2. овог члана наводе се извори података.

Програм садржи коришћену литературу и изворе података.

Коришћена литература и извори из става 5. овог члана наводе се унутар текста, тако што се елементи (аутор, година издања, број стране на којој се налази цитирани део) наводе у заградама и одвајају запетом.

Листа коришћене литературе и извора из става 5. овог члана наводе се алфабетским редоследом (аутор, годиште издања и др.) на референтној страни, која се налази на крају документа и садржи све податке о коришћеним изворима приликом писања програма развоја туризма.

Члан 14.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-28/2020-08

У Београду, 9. јуна 2020. године

Министар,

**Расим Љајић,** с.р.